Пантомимичар

Памтомимичар или пантомим (од |μῖμος, ''мимос'' - „подражавач, глумец“) — изведувач на претстава без зборови во која чувствата и мислите на лицата се искажуваат само со гестови и мимика.
1 Историја
Пантомимата најпрвин се јавила во Стара Грција со маскираниот играч ''Пантомим'', иако неговите изведби не биле секогаш неми. Првиот пантомимен глумец познат од записите бил Телест, играјќи во претставата ''Седуммина против Теба'' од Есхил. Се смета дека трагичната пантомима ја развил глумецот Пулад од Киликија; а дека за комичната е одговорен Батул од Александрија.
Оваа уметност уживала популарност и во Стариот Рим. Царот Трајан ги истерал сите пантомимичари од градот, но Калигула ги сакал, а Марко Аврелиј ги назначил за свештеници на Аполон. Познато е дека самиот Нерон глумел како пантомимичар.
Претстави без зборови се играле и во средновековна Европа и продолжиле да се развиваат и понатаму. За основоположник на пантомимата во денешна смисла се смета чешко-францускиот извесувач Жан Гаспар Дебиро (Јан Кашпар Дворжак) кој делувал во Париз на почетокот на XIX век и го вовел препознатливото обелено лице.
Во наредниот период, најзаслужен за развојот на пантомимата бил францускиот театарски глумец и режисер Жак Копо, кој користел маски во обуката на глумците, под силно влијание на жанрот комедија дел арте и јапонскиот театар „но“. Ова оставило силен впечаток кај неговиот ученик Етјен Декру, кој почнал да ги разработува можностите на пантомимата и ја воздигнал телесната глума како на ниво на скулптурна форма, вон натуралистичка глума. Голем придонес во понатамошниот развој дал Жак Лекок со неговата работа на физичкиот театар.
Сè до времето на Етјен Декру, не постоеле книги што се занимавале со пантомимата како уметност. Сите сознанија за оваа уметност пред XII век се претпоставки, засновани на толкувањата на разни извори.
2 На филм
Поради ограничувањата на првобитниата филмска уметност, сценариото морало да се одвива претежно со неми гестови и говор на телото, потпомогнат меѓу сцените со пишан текст на платното. За да се раскаже приказната, сценариото морало да земе облик на високостилизиран облик на глума, вдахновен од театарското искуство, па затоа пантомимата играла исклучително важна улога во филмовите. Особено силен уметнички израз добила глумата во германски експресионистички филм.
Самите комичари од времето на немите филмови како Чарли Чаплин, Харлд Лојд и Бастер Китон го научиле занаетот во театарот, но подоцна, со својата работа, извршиле големо влијание врз сценските пантомимичари многу децении подоцна. Затоа, Чаплин се смета за најдобро документираниот пантомимичар во историјата.
Познатиот француски комичар, сценарист и режисер Жак Тати најпрвин се прочул како пантомимичар, а подоцна во филмот глумел со минимални дијалози, потпирајќи се на неговите суптилни и вешто извежбани визуелни гегови.
3 На сцена и на улица
Најпознат сценски изведувач на пантомима во светски рамки е Марсел Марсо, толкувајќи го ликот Бип и други. Пантомимата е популарна и како уличен театар или улична извесба. Традиционално изведувачот носи тесна црно-бела облека и има обелено лице, но денес е застапена и глумата без шминка, а воведени се и извесни звуци (кои сепак не се говор).
4 Позначајни светски пантомимичари
*Роуан Аткинсон
*Жан Луј Баро
*Адам Дариус
*Жан Гаспар Дебиро
*Етхен Декру
*Бил Ервајн
*Ваграм Зарјан
*Пабло Зибес
*Бастер Китон
*Жак Лекок
*Стен Лорел
*Харпо Маркс
*Марсел Марсо
*Слава Полунин
*Олег Попов
*Ред Скелтон
*Жак Тати
*Дарио Фо
*Алехандро Ходоровски
*Чарли Чаплин
5 Позначајни македонски пантомимичари
* Никола Аслимовски
* Дарко Велиќ
* Трајче Ѓорѓиев
* Кирил Трајковски – Максим
* Војо Цветановски
6 Поврзано
* Телесна изведба
* Физички театар
* Жива статуа
* Панфиз